

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ**

**ΓΡΗΓΟΡΙΟΥ Ε΄1 - ΠΥΡΓΟΣ 27100**  Πύργος 12-11-2014

**ΤΗΛ: 2621 0 22311 - ΦΑΞ: 2621 0 20044** Α.Π.: 1094

**e-mail: ispo@otenet.gr**

**site: www.ispyrgou.gr**

**ΔΕΛΤΙΟ ΤΥΠΟΥ**

**ΚΙΝΔΥΝΟΣ ΕΠΙΔΗΜΙΩΝ;**

**ΣΥΝΕΠΕΙΑ ΣΥΣΣΩΡΕΥΣΗΣ ΣΚΟΥΠΙΔΙΩΝ ΣΕ ΓΕΙΤΝΙΑΖΟΝΤΑ ΧΩΡΟ ΣΤΟ ΝΟΣΟΚΟΜΕΙΟ ΠΥΡΓΟΥ**

Το θέατρο του παραλόγου με τίτλο «σκουπίδια» στο οποίο είμαστε όλοι θεατές, συνεχίζεται. Για το θέμα των σκουπιδιών της πόλεώς μας, ο Ιατρικός Σύλλογος Πύργου-Ολυμπίας έχει επανειλημμένως εκφράσει την αγανάκτησή του στο παρελθόν (με πολλά δελτία τύπου στα τοπικά ΜΜΕ και με επιστολές του στους έχοντες την σχετική ευθύνη και αρμοδιότητα) και έχει τονίσει την επικινδυνότητα που απορρέει από τη συσσώρευση όλου του όγκου των σκουπιδιών που παρατηρούνται σε επιλεγμένα σημεία.

Συγκεκριμένα, το τελευταίο χρονικό διάστημα παρατηρούμε και πάλι συσσώρευση μεγάλου όγκου σκουπιδιών σε χώρο της Αγρότικα όπισθεν του Νοσοκομείου Πύργου και σε απόσταση 100 μέτρων από αυτό παραμένοντας εκεί για πολύ μεγάλο χρονικό διάστημα, επιτρέποντας έτσι σε χιλιάδες μύγες και κουνούπια να επισκέπτονται το χώρο των σκουπιδιών και μετά να μεταφέρουν τα όποια μικρόβια και στους χώρους του Νοσοκομείου κάνοντας κατάληψη με την πολυπληθή παρουσία τους. Ο χώρος αυτός εναπόθεσης των σκουπιδιών κρίνεται επιεικώς απαράδεκτος και επικίνδυνος για την υγεία τόσο των νοσηλευομένων ασθενών όσο και όλου του εργαζόμενου προσωπικού του Νοσοκομείου, αλλά και των εκατοντάδων πολιτών που προσέρχονται καθημερινά στα εξωτερικά ιατρεία του Νοσοκομείου.

Δεν κατανοούμε ποιος «νοσηρός νους» πρότεινε και αποφάσισε το χώρο αυτό δίπλα στο Νοσοκομείο, για την εναπόθεση όλου του όγκου των σκουπιδιών της πόλεώς μας.

Ο Ιατρικός Σύλλογος δεν είναι σε θέση να κρίνει τους υπευθύνους για την πολύχρονη αυτή δυσμενή κατάσταση, αλλά απευθύνεται στο Δήμο Πύργου, την Περιφέρεια Δυτικής Ελλάδας και την Πολιτεία να δώσουν οριστική επιτέλους λύση σε αυτή την «πληγή του Φαραώ» πριν ξεσπάσει κάποια επιδημία και θρηνήσουμε άδικους θανάτους.

Ο Πρόεδρος Ο Γεν. Γραμματέας

Ευάγγελος Παπαγεωργίου Ιωάννης Δάρας